b"\n_START_ARTICLE_\nRangstrup-senderen\n_START_PARAGRAPH_\nRangstrup-senderen er en TV- og radiomast i S\xc3\xb8nderjylland, taget i brug i 1957, som Danmarks fjerde TV-sendemast (efter Gladsaxe-senderen (K\xc3\xb8benhavn) og S\xc3\xb8nder H\xc3\xb8jrup-senderen (Fyn) i 1955 og S\xc3\xb8sterh\xc3\xb8j-senderen (\xc3\x85rhus) i 1956). Sendemasten er en gittermast fastsp\xc3\xa6ndt med st\xc3\xa5lbarduner._NEWLINE_Sendemasten har fra 1957 sendt \xe2\x80\x93 og sender indtil 31. oktober 2009 \xe2\x80\x93 analoge VHF TV-signaler p\xc3\xa5 kanal 7 p\xc3\xa5 VHF b\xc3\xa5nd III, og med vandret polarisering. Nuv\xc3\xa6rende effekt er 60 kW. TV-senderen er en hovedsender, og sendeantennen sidder i 210 meters h\xc3\xb8jde over terr\xc3\xa6n, der er i kote 82 meter. Det analoge jordbaserede sendenet for DR1 og DR2 nedl\xc3\xa6gges 31. oktober 2009, og derefter henvises til det nye digitale sendenet, jf. DTT._NEWLINE_Masten har desuden en FM radiosende-antenne 176 meter over terr\xc3\xa6n. Den sender DR's radio P1, P2, P3 og P4 med 60 kW._NEWLINE_Senderens adresse (postadresse) er Gl. T\xc3\xb8ndervej 28, Rangstrup, 6534 Agerskov. Masten st\xc3\xa5r 2,8 km syd for Rangstrup by, 3,6 km \xc3\xb8st for Agerskov, og 11 km nordvest for R\xc3\xb8dekro (R\xc3\xb8dekro Station)._NEWLINE_Da TV-sendenettet i Danmark skulle udvides med UHF TV-signaler og med plads til at sende TV 2 (oprettet i 1988), blev der i S\xc3\xb8nderjylland bygget en ny sendemast, R\xc3\xb8dekro-senderen, som ogs\xc3\xa5 betegnes \xc3\x85benr\xc3\xa5-senderen. Denne R\xc3\xb8dekro-sender er placeret 6,8 km sydvest for R\xc3\xb8dekro (R\xc3\xb8dekro Station), og 10,8 km syd for Rangstrup-senderen._NEWLINE_De 2 sendemaster Rangstrup og R\xc3\xb8dekro b\xc3\xa6rer ogs\xc3\xa5 andet udstyr til radiosending, og de 2 master supplerer hinanden til at d\xc3\xa6kke behovet for telekommunikation i omr\xc3\xa5det."